Mongwadi le radihistori wa difilimi e lego Tim Dirks, o hlalositše filimi ya “Photo-Drama” e le “filimi ya mathomo e kgolokgolo yeo e nago le modumo (mantšu a rekhotilwego), diswantšho tšeo di sepelago gotee le diselaete tša mebalabala.” Difilimi tšeo di hlamilwego pele ga filimi ye ya “Photo-Drama” di be di dirišitše e mengwe ya mekgwa ye eupša e sego filiming e tee, kudukudu tšeo di bego di bolela ka Beibele. Ga go na filimi yeo e kilego ya bogelwa ke batho ba bantši go feta ye, ka ge ka ngwaga wa mathomo feela e ile ya bogelwa ke batho ba dimilione tše senyane kua Amerika Leboa, Yuropa, Australia le New Zealand! Filimi ya “Photo-Drama” e ile ya bontšhwa ka lekga la pele kua New York City ka January 11, 1914. Dikgwedi tše šupa ka morago ga moo, go ile gwa tšwelela masetlapelo a magolo ao ka morago a ilego a bitšwa Ntwa ya Pele ya Lefase. Eupša mašaba lefaseng ka bophara a ile a tšwela pele go kgobokana go tlo bogela filimi ye ya “Photo-Drama,” a homotšwa ke dikarolo tša yona tšeo di bego di bontšha seo Mmušo wa Modimo o tlago go se dira nakong e tlago. Go sa šetšwe seo se tlago ka monaganong wa gago ge o nagana ka 1914, filimi ya “Photo-Drama” e bile semaka.